## La companyia valenciana Contrahecho Producciones inicia la programació de 2026 en el Teatre Rialto

*** La companyia oferirà un col·loqui amb els espectadors després de la funció del dia 8**

L’Institut Valencià de Cultura comença 2026 amb la companyia valenciana Contrahecho Producciones i el seu últim espectacle *Canviarem bolquers segons el BOE* que es podrà vore en el Teatre Rialto del 8 a l’11 de gener.

L’espectacle, escrit i dirigit per Patrícia Pardo està interpretat per Claudi Ferrer, Pilu Fontán, Silvia Valero i Alberto Baño. En 2025 va obtindre el Premi Futur a la companyia, per Arden Producciones.

És una comèdia de teatre que navega, per moments, entre el teatre de l’absurd ancorat en situacions quotidianes i el teatre ‘multiunivers’, en el qual diferents personatges conviuen alhora en diferents situacions per a intentar donar una visió polièdrica dels reptes als quals ens enfrontem des del començament de la humanitat en esta cosa de cuidar i no morir en l’intent.

“Qui cuidarà les que cuiden? Hi ha tal dissociació en la societat que volem creure que les persones que atenen i cuiden, no existixen, que no són... ‘nosaltres’, eixa humanitat a qui es dirigix la publicitat i la idea de l’estat del benestar?” *Canviarem bolquers segons el BOE* pretén compartir esta pregunta i altres amb el públic.

Una comèdia, segons la seua autora i directora: “amb apunts absurds i una posada en escena que usa recursos del teatre brechtià per a intentar escapar de la hipnosi de la narrativitat establida.

Una història en la qual coneixerem la família de Claudi, ancià que cau, que cau com cauen les persones i que necessitarà l’hospital i la família i respostes davant de la necessitat de sostindre les cures que necessitem quan envellim”.

Contrahecho Producciones és una companyia professional valenciana formada per Alberto Baño i Pilu Fontán, amb tres línies de producció: teatre contemporani social, teatre per al públic familiar i teatre en clau de comèdia. Al llarg de quasi una dècada, Contrahecho Producciones ha teixit una trajectòria amb segell propi que ha anat creixent seguint eixes tres branques i en gira contínua.

La companyia oferirà un col·loqui amb el públic després de la funció del dia 8 de gener. Les entrades de les funcions estan a la venda en les taquilles dels teatres Principal i Rialto i en la taquilla en línia de l’[IVC](https://taquilla.ivc.gva.es/va/espectaculo/canviarem-bolquers-segons-el-boe/CANVIAREM).

Fecha: 07/01/2026